Der er fortsat ingen spor efter den 84-årige Niels Buus Qvist fra Frederikshavn, som har været forsvundet siden mandag morgen, hvor han cyklede fra sit hjem på Kildevej i Frederikshavn. Politiet ledte mandag med patruljer og hundepatrujler og mandag aften var en helikopter ude at lede efter den 84-årige, men uden held. Tirsdag morgen er eftersøgningen fortsat, og politiet har igen sendt hundepatruljer ud i området, oplyser vagtchef Karsten Kristensen fra Nordjyllands Politi. Tirsdag eftermiddag blev helikopteren igen sendt i luften i jagten på den 84-årige. Politiet har endnu ikke fået mange henvendelser i sagen, og hører fortsat meget gerne fra folk, som måtte have set den 84-årige. Niels Buus Qvist er en stor og kraftigt bygget mand. Han er gråhåret og har overskæg, og han kørte mandag morgen fra sit hjem på en blå, trehjulet cykel. Nordjyllands Politi kan kontaktes på telefon 1-1-4.

Referat:
Politiet indsætter for anden dag en helikopter i eftersøgningen af en savnet dement mand fra Frederikshavn. Opdateret 13.20.